### NN 140/2025 (14.11.2025.), Odluka o usvajanju Programa potpore Hrvatima u Bosni i Hercegovini u svrhu poticanja gospodarskog razvoja lokalne zajednice za razdoblje 2025. - 2027.

VLADA REPUBLIKE HRVATSKE

2087

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 13. studenoga 2025. donijela

ODLUKU

O USVAJANJU PROGRAMA POTPORE HRVATIMA U BOSNI I HERCEGOVINI U SVRHU POTICANJA GOSPODARSKOG RAZVOJA LOKALNE ZAJEDNICE ZA RAZDOBLJE 2025. – 2027.

I.

Usvaja se Program potpore Hrvatima u Bosni i Hercegovini u svrhu poticanja gospodarskog razvoja lokalne zajednice za razdoblje 2025. – 2027. (u daljnjem tekstu: Program).

Program je sastavni dio ove Odluke.

II.

Sredstva za provedbu Programa u ukupnom iznosu od 8.700.000,00 eura odnosno 2.900.000,00 eura na godišnjoj razini osigurat će se u Državnom proračunu Republike Hrvatske za 2025. godinu i projekcijama za 2026. i 2027. godinu, na razdjelu Ministarstva gospodarstva.

III.

Ministarstvo gospodarstva raspisat će Javni poziv temeljem Programa u roku od 30 dana od dana stupanja na snagu ove Odluke.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/471

Urbroj: 50301-21/06-25-3

Zagreb, 13. studenoga 2025.

Predsjednik
 mr. sc. Andrej Plenković, v. r.

PROGRAM POTPORE HRVATIMA U BOSNI I HERCEGOVINI U SVRHU POTICANJA GOSPODARSKOG RAZVOJA LOKALNE
 ZAJEDNICE ZA RAZDOBLJE 2025. – 2027.

1. UVOD

Na temelju članka 16. i članka 54. stavka 2. Zakona o odnosima Republike Hrvatske s Hrvatima izvan Republike Hrvatske (»Narodne novine«, br. 124/11., 16/12. i 98/25.) donosi se Program potpore Hrvatima u Bosni i Hercegovini u svrhu poticanja gospodarskog razvoja lokalne zajednice za razdoblje 2025. – 2027. (u daljnjem tekstu: Program).

Program se donosi sa svrhom poticanja ravnomjernijeg regionalnog razvoja, povećanja konkurentnosti lokalnog gospodarstva te doprinosu dugoročnoj gospodarskoj stabilnosti područja na kojima živi hrvatski narod u Bosni i Hercegovini.

Programom se utvrđuju ciljevi, uvjeti i postupci za dodjelu bespovratnih sredstava županijama/kantonima u Federaciji Bosne i Hercegovine radi poticanja održivog gospodarskog razvoja i jačanja poduzetništva s posebnim naglaskom na osnaživanje hrvatske zajednice. Program doprinosi stvaranju poticajnog poslovnog okruženja, razvoju obrtništva i malog gospodarstva, otvaranju novih radnih mjesta, jačanju gospodarske infrastrukture i unaprjeđenju lokalnih razvojnih kapaciteta.

2. CILJ I SVRHA PROGRAMA

Cilj Programa jest poticanje gospodarskog razvoja županija u Federaciji Bosne i Hercegovine kroz jačanje poduzetništva i obrtništva, otvaranje novih poslovnih prilika, povećanje zaposlenosti i stvaranje preduvjeta za ostanak i povratak hrvatskog naroda na tim područjima.

Svrha Programa jest osigurati financijsku potporu projektima i inicijativama koje doprinose jačanju gospodarske otpornosti i konkurentnosti lokalnih zajednica, razvoju poduzetničke infrastrukture, unaprjeđenju poslovnih usluga i poticanju inovativnosti. Program kroz partnerski pristup županijama stvara temelje za održiv i uključiv gospodarski rast, snažniju prekograničnu suradnju te bolju integraciju gospodarstva Bosne i Hercegovine i Republike Hrvatske.

3. IZNOS I IZVORI SREDSTAVA ZA
 PROVEDBU PROGRAMA

Sredstva za provedbu Programa osigurat će se u Državnom proračunu Republike Hrvatske za 2025. godinu i projekcijama za 2026. i 2027. godinu, na razdjelu Ministarstva gospodarstva u ukupnom iznosu od 8.700.000,00 eura.

4. KORISNICI I CILJNE SKUPINE

Korisnici Programa su jedinice regionalne (područne) samouprave (županije/kantoni) u Federaciji Bosne i Hercegovine: Unsko-sanska, Posavska, Tuzlanska, Zeničko-dobojska, Bosansko-podrinjska, Srednjobosanska, Hercegovačko-neretvanska, Zapadnohercegovačka, Sarajevska i Hercegbosanska županija, koje u okviru svojih nadležnosti i razvojnih planova, provode projekte i aktivnosti usmjerene na jačanje poduzetništva, obrtništva i ukupnog gospodarstva.

Prilikom pripreme i provedbe projekata, korisnici Programa dužni su voditi računa o primjeni horizontalnih načela, osobito o promicanju jednakih mogućnosti i socijalne uključenosti (ravnopravnost spolova, zabrana diskriminacije po bilo kojoj osnovi) te o promicanju održivog razvoja (očuvanje prirodnih resursa, korištenje obnovljivih izvora energije, unaprjeđenje energetske učinkovitosti i poticanje kružnog gospodarstva).

Ciljne skupine Programa su poduzetnici, obrtnici i drugi poslovni subjekti s područja županija u Federaciji Bosne i Hercegovine, posebno mikro, mala i srednja poduzeća te poslovne potporne institucije.

Poseban naglasak stavlja se na potporu gospodarskom osnaživanju hrvatske zajednice u Bosni i Hercegovini, stvaranje novih poslovnih i radnih prilika, jačanje lokalnih razvojnih kapaciteta te poticanje mladih, žena i povratnika na poduzetništvo.

5. PRIHVATLJIVE AKTIVNOSTI

Prihvatljive aktivnosti u okviru Programa obuhvaćaju provedbu mjera i aktivnosti koje doprinose jačanju gospodarskog razvoja, razvoju poduzetništva i obrtništva te stvaranju povoljnog poslovnog okruženja na području županija u Federaciji Bosne i Hercegovine, a osobito:

– provedbu mjera poticanja mikro, malih i srednjih poduzeća te obrta kroz dodjelu potpora za ulaganja u modernizaciju poslovanja, povećanje konkurentnosti, ulaganja u održivo korištenje resursa, digitalizaciju poslovanja i unaprjeđenje energetske učinkovitosti, kao i poticanja zapošljavanja i samozapošljavanja,

– razvoj i unaprjeđenje poduzetničke infrastrukture,

– organizaciju i provedbu sajmova, edukacija, radionica, poslovnih susreta, konferencija i umrežavanja u cilju promocije poduzetništva, prijenosa znanja i povezivanja gospodarskih subjekata,

– poticanje prekogranične gospodarske suradnje između poduzetnika, institucija i organizacija iz županija u Federaciji Bosne i Hercegovine i Republike Hrvatske, s ciljem jačanja poslovnih veza, razmjene znanja i zajedničkog nastupa na tržištu.

6. NEPRIHVATLJIVE AKTIVNOSTI

Neprihvatljive su sljedeće aktivnosti:

– aktivnosti koje se odnose na redovne troškove poslovanja (npr. plaće zaposlenika, režijski troškovi, troškovi zakupa, komunalne usluge i sl.),

– otplata dugova, kredita, kamata ili drugih financijskih obveza,

– kupnja zemljišta, nekretnina i vozila koja nisu izravno povezana s provedbom projektnih aktivnosti,

– ulaganja u aktivnosti s negativnim utjecajem na okoliš, koje nisu u skladu s načelima održivog razvoja,

– aktivnosti koje imaju pretežno humanitarni, vjerski, politički ili donatorski karakter,

– ulaganja u aktivnosti izvan područja obuhvata Programa, odnosno izvan županija u Federaciji Bosne i Hercegovine,

– aktivnosti koje predstavljaju dvostruko financiranje iz drugih javnih izvora,

– aktivnosti koje ne mogu biti provedene, opravdane i dokumentirane u razdoblju provedbe projekta,

– sve druge aktivnosti koje nisu u skladu s ciljevima, načelima i odredbama ovoga Programa.

7. IZNOS FINANCIRANJA

Najniži iznos bespovratnih sredstava koja se mogu dodijeliti pojedinom korisniku je 50.000,00 eura, a najviši iznos koji se može dodijeliti pojedinom korisniku je 290.000,00 eura.

8. PODNOŠENJE PROJEKTNOG PRIJEDLOGA
 I POSTUPCI DODJELE SREDSTAVA

Bespovratna sredstva dodjeljivat će se putem Javnog poziva za Program potpore Hrvatima u Bosni i Hercegovini u svrhu poticanja gospodarskog razvoja lokalne zajednice (u daljnjem tekstu: Poziv), kojim se definiraju uvjeti prihvatljivosti korisnika, prihvatljive aktivnosti i troškovi, obvezna dokumentacija koja se dostavlja uz prijavu, kao i rokovi i način podnošenja prijava.

Pozivom će se ujedno utvrditi način provedbe administrativne provjere i provjere prihvatljivosti, postupak ocjenjivanja i odabira projektnih prijedloga te obveze korisnika u provedbi, praćenju i izvještavanju o dodijeljenim sredstvima.

Odluku o dodjeli bespovratnih sredstava donosi ministar gospodarstva, a ista predstavlja temelj za zaključivanje Ugovora o dodjeli bespovratnih sredstava s korisnicima, kojim se određuju prava i obveze korisnika, postupci isplate, izvještavanja te nadzora i kontrole nad korištenjem dodijeljenih sredstava, pri čemu se detaljni uvjeti ugovaranja i provedbe nadzora propisuju Pozivom te Ugovorom.

9. NAČELO ZABRANE
 DVOSTRUKOG FINANCIRANJA

Prijavitelj je dužan osigurati da se aktivnosti i troškovi koji se financiraju putem Programa ne financiraju niti su financirani iz drugih javnih izvora, uključujući sredstva Republike Hrvatske, Bosne i Hercegovine, Europske unije ili drugih međunarodnih organizacija. Dvostruko financiranje istih troškova nije dopušteno. U slučaju utvrđenog dvostrukog financiranja, prijavitelj je obvezan vratiti nepravilno korištena sredstva.

10. TRAJANJE PROGRAMA

Ovaj Program stupa na snagu danom donošenja, a primjenjuje se do 31. prosinca 2027.